Dié sanger, wat reeds veertien jaar bedrywig is in die musiekwêreld, se splinternuwe enkelsnit, Derde Wêreldoorlog is pas vrygestel.
Derde Wêreldoorlog, uit die pen van die bekroonde en talentvolle liedjieskrywer, Johan Oberholzer, handel oor ’n man en vrou wat baklei, maar nie sonder mekaar kan klaar kom nie. Hulle sal dan oorlog maak vir mekaar.
Wanneer hy egter nie agter die mikrofoon is nie, speel hy graag gholf en sê dat hy ’n positiewe mense is. Vra jy hom uit oor wat die musiekbedryf hom geleer het, antwoord hy vinnig dat ‘n mens nooit moet vergeet waar jy vandaan kom nie.
Verder bieg hy dat die grootste uitdaging vir hom die onregverdigheid in die bedryf is. Hy meen dat dit ‘n verskriklike onregverdige bedryf is, want dit maak nie saak hoe hard jy werk of weet wat jy bereid is om te gee van jouself nie, jy is altyd afhanklik van mense, hulle opinies en voorkeure, en ongelukkig kan almal nie van jou hou nie.
Arno is tans druk besig om aan sy nuwe album te skaaf en skuur, wat op sy verjaardag vrygestel gaan word. Hy werk ook aan die Boobaloo Expo wat vir ’n tweede keer aangebied gaan word op 1,2 en 3 Maart, in die Sun Arena van Pretoria. Maar vir nou, verklaar hy ’n derde wêreldoorlog…